Word 'n radiografis - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n radiografis
Radiografie is die neem van x-straalfoto's om die interne vorm van 'n voorwerp te bekyk. Die persoon wat dit doen, is 'n radiografis terwyl 'n radioloog 'n geneesheer is wat die x-straalfoto's ontleed.
Radiografiste werk in hospitale, groot klinieke of privaat radiografiese besighede. Hulle stel die toerusting op en berei dit voor vir elke pasiënt en sal ook die pasiënt gemaklik laat voel. Daarna werk hulle baie nou saam met die pasiënt om bruikbare mediese beelde te skep.
Die radiografis se take sluit die volgende in:
Hy werk met pasiënte, verduidelik toetsprosedures en gesels met hulle gedurende die x-straalproses.
Hy vul daaglikse inspeksieverslae in en voltooi papierwerk en dokumentasie.
Hy voer radiografiese take uit en interpreteer die resultate van inspeksies.
Hy maak seker dat gesondheidsriglyne streng nagekom word en die onderneming se veiligheidsmaatreëls rakende bestraling toegepas word.
Radiografiste verdien tussen ongeveer R150 000 en R300 000 per jaar.
Om 'n radiografis te word, moet jy wiskunde en fisiese wetenskappe as skoolvakke neem. Jy sal daarna 'n drie-jarige B-graadkursus in radiografie moet voltooi. Jy kan ook 'n diplomakursus, BTech Radiografie, voltooi.
Alle studente en gekwalifiseerde radiografiste moet by die Raad vir Gesondheidsberoepe van Suid-Afrika registreer.
Dit is 'n hoogs vervullende loopbaan. Radiografie het egter sy uitdagings. Radiografiste werk skofte, baie keer in die nag, en sien soms pasiënte wat erg beseer is.
Indien jy egter tegnies aangelê is, goed onder druk kan werk, noukeurig is, hoë standaarde kan volhou, en lief daarvoor is om met mense te werk, kan hierdie moontlik net die loopbaan wees vir jou.